Оптикалык чоңойтуу

Оптикалык чоңойтуу – оптикалык системалардын жардамы менен алынган сүрөттөлүштүн өлчөмүнүн нерсенин чыныгы өлчөмүнө болгон катышы. Оптикалык чоңойтуу сызыктуу, бурчтук, узунунан, туурасынан болуп айырмаланат. Сызыктуу чоңойтуу ß=y´/у түрүндө аныкталат. Мында y´–нерсенин сүрөттөлүшүнүн сызыктуу өлчөмү, у – нерсенин өзүнүн узундугу, ß>0 болсо оң, ß<0 болсо тескери сүрөт алынат. ß= - f/х формуласы боюнча оптика системасынын оптикалык чоңойтуусу эсептеп чыгарылат. Нерсенин сүрөттөлүшү көрүнгөн бурчтун тангенсинин нерсенин өзү көрүнгөн бурчтун тангенсине болгон катышы бурчтук чоңойтууну берет: γ=tgu´/tgu. Узунунан чоңойтуу сүрөттөлүш мейкиндигинде оптика системасынын огун бойлото алынган ∆x´ кесиндисинин нерселер мейкиндигиндеги ага ылайык ∆x кесиндисине болгон катышы: α= ∆x´/x. 
Категория:Физика
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7